**ТАНИЛЦУУЛГА**

*(Авлигын төсөөллийн индекс 2017)*

Транспэрэнси интернэшнл байгууллагаас 23 дахь удаагийн буюу 2017 оны Авлигын төсөөллийн индексийн дүнг 2018 оны 2 дугаар сарын 21-ний өдөр зарлав. Энэ оны судалгаанд нийтдээ 180 улс орныг хамруулснаас гуравны хоёр нь “50”-иас доош оноо авсан байна (“100” оноо авбал авлигагүй, “0” оноо авбал өндөр авлигатай орны тоонд ордог). Дэлхийн дундаж 43 байгаа нь өмнөх оныхоос өөрчлөгдөөгүй байна.

Энэ удаагийн судалгаагаар Шинэ Зеланд 89, Дани 88 оноотойгоор жагсаалтыг тэргүүлж, Сири 14, Өмнөд Судан 12, Сомали 9 оноотойгоор сүүлийн байруудад орсон байна. Бүс нутгаар нь авч үзвэл Баруун Европын орнууд дунджаар 66 оноотой байгаа нь хамгийн өндөр үзүүлэлт болж байгаа бол Сахарын өмнөд бүсийн Африкийн орнууд дунджаар 32, Зүүн Европ, Төв Азийн бүс нутаг 34 оноо авсан нь хамгийн муу үзүүлэлт болж байна.

2012 оноос хойш Их Британи, Зааны Ясан эрэг, Сенегал улсуудын индексийн оноо ихээхэн хэмжээгээр нэмэгдсэн бол Сири, Йемен, Австрали улсын оноо багагүй буурсан байна.

Индексийн үр дүнгээс харахад төрийн бус байгууллага болон хэвлэл мэдээллийг хамгаалж чадахгүй байгаа улс орнууд авлига өндөртэй байна. Өөрөөр хэлбэл, авлига өндөртэй улс орнуудад долоо хоног тутам хамгийн багадаа нэг сэтгүүлч амиа алдсан байна. Тухайлбал, энэ оны индекст 37 оноо авсан Бразил улсанд сүүлийн 6 жилд 20 сэтгүүлч амиа алдсан байна.

ОХУ 29 оноогоор 135-р байрт (өмнөх оноос оноо нь өөрчлөгдөөгүй ч байр нь 4-өөр ухарсан), БНХАУ 41 оноотой 77-р байрт (өмнөх оноос оноо 1-аар, байр 2-оор ахисан) байна.

Монгол Улс 2012 онд 36 оноо (94-р байр), 2013 онд 38 оноо (83-р байр), 2014 онд 39 оноо (80-р байр), 2015 онд 39 оноо (72-р байр), 2016 онд 38 оноо (87-р байр), 2017 онд 36 оноо (103-р байр)-ыг тус тус эзэлж байна. Өмнөх оныхтой харьцуулахад Авлигын төсөөллийн индексийн оноо 2-оор буурч, байр 16-аар ухарсан дүнтэй байна. Монгол Улсыг 2017 оны үнэлгээнд 9 шалгуур үзүүлэлтээр үнэлсэн байна. Мөн түүнчлэн энэ оны индексийн судалгаанд Сейшелийн арлууд, Вануату, Свазиленд улсууд шинээр хамрагдаж, манай улсын өмнө орсон нь байр ухрах нэг шалтгаан болжээ.

Транспэрэнси интернэшнл байгууллага Авлигын төсөөллийн индексийн дүнг тооцохдоо 13 мэдээллийн эх сурвалжийг ашигладаг бөгөөд манай улсын индексийн дүнг тооцохдоо 10 эх сурвалжийн мэдээллийг ашигласан байна.

Монгол Улсын Авлигын төсөөллийн индексийн дүн, 2012-2017 оноор

|  |  |  |  |  |  |  |  |
| --- | --- | --- | --- | --- | --- | --- | --- |
| **Д/д** | **Үзүүлэлт** | **2012** | **2013** | **2014** | **2015** | **2016** | **2017** |
| 1 | **Байр** | **94**/176 | **83**/177 | **80**/175 | **72**/168 | **87**/176 | **103/**180 |
| 2 | **Оноо** | 36 | 38 | 39 | 39 | 38 | 36 |
| 3 | **Нэг байрт орсон** | Бенин, Колумб, Жибути, Грек, Энэтхэг, Молдав, Сенегал | Буркина Фасо, Эль Сальвадор, Ямайк, Либери, Перу, Тринидад ба Тобаго, Замби | Бенин, Босни Герцеговин,  Эль Сальвадор, Марокко | Эль Сальвадор, Панам, Тринидад Тобаго | Панам, Замби | Бахрейн, Зааны ясан эрэг,  Танзани |

Өмнөх оны үнэлгээнд ашиглаж байсан бусад үзүүлэлтийн хувьд "Бертелсман" сангийн Шилжилтийн индекс 5-аар, Ардчиллын олон талт байдлын төслийн үнэлгээ 1-ээр өссөн бол "Глобал инсайт" байгууллагын Улс орнуудын эрсдлийн түвшний үнэлгээ 12-оор, Дэлхийн эдийн засгийн форумын Үзэл бодлын судалгаа 8-аар, Дэлхийн банкны Улс орны бодлого, институцийн үнэлгээ 4-өөр, Дэлхийн эрх зүйн төслийн Хууль дээдлэх ёсны индекс 2-оор, IMD-Дэлхийн өрсөлдөх чадварын эмхэтгэлийн үнэлгээ 2-оор тус тус буурсан нь оноо буурах шалтгаан болсон байна.

СУДАЛГАА ШИНЖИЛГЭЭНИЙ АЛБА

*Эх сурвалж:* [*https://www.transparency.org/news/feature/corruption\_perceptions\_index\_2017*](https://www.transparency.org/news/feature/corruption_perceptions_index_2017)